Diari Oficial de la Generalitat Valenciana


Sumari del DOGV 9981, del 12-11-2024 (2024/11127)

DECRET LLEI 12/2024, de 12 de novembre, del Consell, de mesures fiscals de suport a les persones afectades per les inundacions produïdes per la DANA d’octubre de 2024.
-----------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2024/11/12/12/dof/vci/html**

### Dades del document

Número de DOGV
:   9981

Data del DOGV
:   12-11-2024

Secció del DOGV
:   I. DISPOSICIONS GENERALS

Número del document
:   2024/11276

CVE
:   AGYI-G-6845-14509

Data del document
:   12-11-2024

Organisme emissor
:   Conselleria d'Hisenda, Economia i Administració Pública

Tipus de document
:   Decret llei

Anàlisi jurídica

 Descriptors 

:   * ajuda social
    * suport econòmic
    * desastre natural
    * inundació
    * fiscalitat

Atenció: versió en procés d'actualització

PREÀMBUL

I

El mes d’octubre de 2024, la Comunitat Valenciana ha sigut novament escenari d’una depressió aïllada en nivells alts (DANA) que ha ocasionat greus danys tant personals com materials en la regió. Les intenses precipitacions i inundacions han afectat profundament zones urbanes i rurals, i han donat lloc a la defunció i desaparició d’un elevat nombre de persones, la pèrdua de béns públics i privats, el desplaçament de nombroses famílies, així com interrupcions significatives en l’activitat econòmica. Davant d’este escenari d’emergència, es fa imperatiu que les autoritats públiques actuen de manera ràpida i decidida, establint mesures fiscals excepcionals que permeten alleujar la càrrega de les persones damnificades i facilitar la ràpida recuperació de la regió.

Per tot això, és urgent que el Consell adopte mesures fiscals extraordinàries que oferisquen suport immediat als damnificats i contribuïsquen al restabliment de la normalitat. La solidaritat institucional ha de materialitzar-se en polítiques fiscals justes, que permeten a la ciutadania afectada superar esta difícil situació amb dignitat i que, al mateix temps, afavorisquen la reactivació econòmica. D’esta manera, no sols es mitigaran els efectes devastadors de la catàstrofe, sinó que també s’enviarà un missatge clar sobre el compromís de les institucions públiques amb el benestar de la ciutadania.

II

Les mesures poden englobar-se en tres grups: les dirigides a facilitar el compliment espontani de les obligacions tributàries, els beneficis fiscals destinats a pal·liar els danys personals i materials derivats del temporal i aquells incentius que es dirigixen a recuperar l’activitat econòmica de les àrees afectades. El seu previsible impacte pressupostari i la singularitat de la situació que les provoca aconsellen la creació d’un cos normatiu separat de la resta de disposicions que regulen, de manera ordinària, els tributs afectats, això és, la Llei 13/1997, de 23 de desembre, per la qual es regulen el tram autonòmic de l’Impost sobre la Renda de les Persones Físiques i els restants tributs cedits; la Llei 1/2020, d’11 de juny, de regulació del joc i de prevenció de la ludopatia a la Comunitat Valenciana, i la Llei 2/1992, de 26 de març, de sanejament de les aigües residuals de la Comunitat Valenciana.

La present norma es compon de quinze articles i dos disposicions finals.

En l’articulat, la primera i segona secció regulen les normes generals i la suspensió de terminis.

En el seu primer article, s’establix l’objecte i la finalitat del present decret llei, que és l’establiment d’un règim extraordinari i temporal de mesures fiscals destinat a ajudar els contribuents afectats pel temporal de pluja i vent iniciat el 29 d’octubre de 2024 a la Comunitat Valenciana, en relació amb aquells tributs sobre els quals la Comunitat té competències normatives que poden incidir significativament en la seua capacitat de recuperació.

En l’article 2 es regula l’àmbit territorial aplicable de la present norma, de conformitat amb l’annex de l’Acord de 4 de novembre de 2024, del Consell, pel qual s’adopten mesures urgents per a pal·liar els danys produïts pel temporal iniciat el 29 d’octubre de 2024 a la Comunitat Valenciana, si bé es preveu la possibilitat de la seua modificació a través d’una resolució de la Conselleria de Justícia i Interior.

En l’article 3 s’establix una pròrroga en els terminis per a la presentació i pagament de les autoliquidacions dels impostos sobre successions i donacions, sobre transmissions patrimonials i actes jurídics documentats, tributs sobre el joc i l’Impost sobre Activitats que incidixen en el Medi Ambient, el termini de presentació i ingrés dels quals acabara a finals de l’any 2024. Esta mesura és aplicable a persones o entitats amb domicili fiscal en els municipis afectats, així com a les titulars de béns immobles situats en estes àrees o a les qui acrediten que el temporal els ha dificultat greument complir les seues obligacions fiscals.

La secció tercera contempla dos incentius fiscals en el tram autonòmic de l’Impost sobre la Renda de les Persones Físiques, la vigència dels quals s’estendrà als períodes impositius conclosos en els anys 2024 i 2025.

En primer lloc, en l’article 4 s’establix una deducció del 100% dels gastos realitzats per a fer front als danys causats pel temporal en la vivenda habitual dels afectats, amb un límit de 2.000 euros. Els límits de renda que s’establixen amb caràcter general en les deduccions autonòmiques s’augmenten en esta ocasió fins als 45.000 euros de base liquidable en tributació individual, i fins als 60.000 euros en tributació conjunta.

En segon lloc, amb la finalitat de contribuir a l’obtenció de recursos propis per les empreses amb una seu de direcció efectiva que radique dins de l’àmbit territorial damnificat, en l’article 5 s’establix una deducció del 45% sobre les quantitats invertides en la constitució o ampliació de capital d’entitats, que pot arribar als 9.900 euros per contribuent.

En la secció quarta, en l’àmbit de l’Impost sobre Successions i Donacions, en atenció als familiars per als quals no resulten aplicables els beneficis fiscals ja previstos en la Llei 13/1997, de 23 de desembre, s’establix en l’article 6 una bonificació del 50% en favor de les adquisicions per causa de mort efectuades pels parents col·laterals de segon i tercer grau, ascendents i descendents per afinitat, quan el causant haja mort a conseqüència directa del temporal de pluja i vent iniciat el 29 d’octubre de 2024 a la Comunitat Valenciana.

En els articles 7 i 8 s’establixen reduccions en la base imposable del 100% en favor de les persones o entitats que reben per donació efectiu o un altre tipus de béns i drets per a pal·liar els danys materials patits pel temporal, i es fixa un règim distint en funció de la destinació de la donació. A diferència de les reduccions i bonificacions contemplades en l’esmentada Llei 13/1997, de 23 de desembre, l’aplicació del benefici no està condicionada al grau de parentiu o familiaritat amb el donant. No obstant això, la procedència d’este benefici està supeditada al fet que la donació es destine a pal·liar els danys materials derivats de les inundacions en un termini de 12 mesos.

En la secció quinta, els articles del 9 a l’11 inclouen diferents bonificacions en la quota de l’Impost sobre Transmissions Patrimonials i Actes Jurídics Documentats, de les quals resultarà que les adquisicions destinades a la reposició de determinats elements patrimonials queden eximides de tributació.

Els articles 9 i 10 establixen una bonificació del 100% en la quota de l’ITP i AJD aplicable a les operacions relacionades amb l’adquisició d’immobles destinats a reemplaçar-ne d’altres de destruïts o greument danyats pel temporal i als actes de declaració d’obra nova i/o divisió horitzontal que es referisquen a estos últims, quan estos actes siguen necessaris per a l’obtenció d’ajudes o la seua regularització registral.

La important sinistralitat patida pels vehicles automòbils fa ineludible, amb la finalitat de recuperar la mobilitat de les persones afectades, l’establiment, en l'article 11, d'una bonificació del 100% de la quota de l’ITP i AJD per a l'adquisició de vehicles que reemplacen a aquells destruïts per les inundacions.

En relació amb els tributs sobre el joc, previstos en la secció sexta, l’article 12 establix una bonificació del 100% en la quota íntegra del tribut sobre els jocs de sort, envit o atzar, en la modalitat d’explotació de les màquines i d’atzar, l’explotació de les quals haja sigut afectada pel temporal, en la part que corresponga proporcionalment als dies del període impositiu en què la seua autorització d’explotació haja sigut suspesa o donada de baixa de manera definitiva.

L’article 13 pretén pal·liar els estralls patits per les sales de bingo afectades quan s’hagen provocat danys en les seues existències de cartons de bingo que els facen inservibles. Atés que estos contribuents hauran pagat el tribut relatiu als jocs de sort, envit o atzar i les taxes administratives exigits en ocasió de la seua adquisició, podran, alternativament, sol·licitar la devolució de l’import dels tributs satisfets, o bé el canvi dels cartons per uns altres idèntics en número i valor facial.

Finalment, en la secció sèptima, amb el títol «Incentius en el cànon de sanejament», l’article 14 establix una exempció d’este cànon per als consums d’aigua realitzats en les àrees afectades entre el 29 d’octubre de 2024 i el 31 de març de 2025, aplicable a tots els usos de l’aigua en l’àmbit territorial dels municipis especificats en l’àmbit territorial de la present norma, i l'article 15 suspén els procediments de recaptació de les quotes del mencionat cànon des de la data d'entrada en vigor de la present disposició fins al dia 28 de febrer de 2025.

III

La jurisprudència del Tribunal Constitucional ha donat suport a l’aprovació de disposicions de caràcter socioeconòmic mitjançant l’instrument normatiu del reial decret llei en aquells casos en què s’aprecie una motivació explícita i raonada de la necessitat i urgència de la mesura.

La necessitat de la norma s’ha refermat en els casos de conjuntures econòmiques problemàtiques que exigixen una ràpida resposta. Així mateix, la urgència s’ha acceptat quan la dilació en el temps de l’adopció de la mesura de què es tracte puga generar algun perjuí.

La justificació de la utilització de l’instrument del decret llei recolza igualment en una dilatada jurisprudència del Tribunal Constitucional que ha vinculat la utilització d’esta norma amb la solució d’una situació concreta que, dins dels objectius de l’òrgan emissor, i per raons difícils de preveure, requerix una acció normativa immediata en un termini més breu que el requerit per la via normal o pel procediment d’urgència per a la tramitació parlamentària de les lleis.

L’adopció de mesures fiscals urgents està justificada per la necessitat de mitigar l’impacte socioeconòmic derivat de la catàstrofe. Els ciutadans que han patit pèrdues significatives, en forma de destrucció de propietats, vivendes o negocis, no han de fer-se càrrec de manera exclusiva de les conseqüències d’un esdeveniment atmosfèric de tals proporcions. En este context, les mesures fiscals que inclouen la pròrroga en el compliment d’obligacions tributàries i la concessió d’incentius fiscals es perfilen com a ferramentes essencials per a proporcionar un alleujament immediat.

Així mateix, cal contemplar que correspon al Consell, en esta classe de normes, la realització d’un juí polític o d’oportunitat sobre la seua conjuntura i motivació. En este sentit, es consideren degudament acreditats els motius d’oportunitat per a l’adopció d’esta norma.

Com és preceptiu, cal assenyalar que este decret llei no afecta l’ordenament de les institucions bàsiques de l’Estat, els drets i llibertats dels ciutadans regulats en el títol I de la Constitució, el règim de les comunitats autònomes ni el dret electoral general, i que, a la vista del que s’ha exposat, concorren les circumstàncies d’extraordinària i urgent necessitat establides en l’article 44.4 de l’Estatut d’Autonomia de la Comunitat Valenciana com a pressupost habilitant per a recórrer a l’instrument jurídic del decret llei.

Esta norma s’articula sobre els principis de necessitat, eficàcia, eficiència, proporcionalitat, seguretat jurídica i transparència previstos en l’article 129 de la Llei 39/2015, d’1 d’octubre, del procediment administratiu comú de les administracions públiques. En virtut dels principis de necessitat i eficàcia, este decret llei es justifica per raons d’interés general, ja que constituïx una més de les mesures adoptades per les administracions per a reduir l’impacte econòmic patit per les víctimes i afavorir la ràpida reconstrucció del teixit social i productiu de les zones afectades. Quant al principi de transparència, i atés que es tracta d’un decret llei promogut per raons d’extraordinària urgència de caràcter econòmic i social, s’ha prescindit en la seua elaboració del tràmit de consulta, audiència i informació pública, d’acord amb el que es disposa en l’article 133, apartat 4, de la Llei 39/2015, d’1 d’octubre, del procediment administratiu comú de les administracions públiques.

Amb la finalitat de garantir el principi de seguretat jurídica, este decret llei és coherent amb l’ordenament jurídic nacional i de la Unió Europea.

En la tramitació del decret llei s’ha seguit el procediment establit i s’han emés els informes preceptius.

Per tot el que s’ha exposat, en virtut del que disposen els articles 18.d i 28.c) de la Llei 5/1983, de 30 de desembre, de la Generalitat, del Consell, a proposta de la consellera d’Hisenda, Economia i Administració Pública, d’acord amb les competències que li atribuïx el Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries, i les seues atribucions, prèvia deliberació del Consell en la reunió de 12 de novembre de 2024,

DECRETE

Secció primera

Normes generals

*Article 1. Objecte i finalitat*

Este decret llei té com a objecte l’aprovació, en l’exercici de la capacitat normativa autonòmica en matèria tributària, de diverses mesures dirigides a les persones i entitats afectades pel temporal de pluja i vent iniciat el 29 d’octubre de 2024 a la Comunitat Valenciana, en relació amb la tributació per l’Impost sobre la Renda de les Persones Físiques, l’Impost sobre Successions i Donacions, l’Impost sobre Transmissions Patrimonials i Actes Jurídics Documentats, els tributs sobre el joc, l’Impost sobre Activitats que incidixen en el Medi Ambient i el cànon de sanejament.

*Article 2. Àmbit territorial*

L’àmbit territorial d’este decret llei estarà constituït per la totalitat o, quan així s’especifique, la part del terme municipal dels municipis inclosos en l'annex de l'Acord del Consell de data 4 de novembre de 2024, pel qual s'adopten mesures urgents per a pal·liar els danys produïts pel temporal iniciat el 29 d'octubre de 2024 a la Comunitat Valenciana. La relació de municipis afectats podrà ser modificada per resolució de la Conselleria de Justícia i Interior, a proposta de la direcció de l'AVSRE, i haurà de publicar-se en el *Diari Oficial de la Generalitat Valenciana*.

Secció segona

Suspensió de terminis

*Article 3. Suspensió dels terminis de presentació i ingrés d’autoliquidacions*

1. Es prorroguen fins al 31 de gener de 2025 la presentació i l’ingrés de les autoliquidacions de l’Impost sobre Successions i Donacions, l’Impost sobre Transmissions Patrimonials i Actes Jurídics Documentats, els tributs sobre el joc i l’Impost sobre Activitats que incidixen en el Medi Ambient que tinguen un termini de presentació i ingrés que acabe entre el 28 d’octubre i el 31 de desembre de 2024.

2. Seran beneficiàries d’esta mesura les persones i entitats amb un domicili fiscal que radique en l’àmbit territorial d’este decret llei, les persones o entitats titulars de béns o drets sobre béns immobles situats en este territori, en relació amb les obligacions tributàries derivades de la titularitat d’estos immobles, i les persones o entitats que acrediten que la seua obligació de presentació i ingrés en el termini establit de les autoliquidacions ha resultat greument compromesa a conseqüència dels fenòmens meteorològics ocorreguts.

Secció tercera

Incentius en l’Impost sobre la Renda de les Persones Físiques

*Article 4. Deducció autonòmica per destinar quantitats a pal·liar els danys materials sobre la vivenda habitual derivats del temporal*

1. Per als períodes impositius acabats en els anys 2024 i 2025 serà aplicable una deducció del 100% dels gastos de reparació escomesos per a fer front als danys causats de manera directa i determinant pel temporal en vivendes habituals que estiguen situades en l'àmbit territorial d'este decret llei sempre que la suma de la base liquidable general i de la base liquidable de l'estalvi no siga superior als 45.000 euros, en tributació individual, o a 60.000 euros, en tributació conjunta.

2. La base d’esta deducció estarà constituïda per les quantitats satisfetes mitjançant targeta de crèdit o dèbit, transferència bancària, xec nominatiu o ingrés en comptes en entitats de crèdit amb la finalitat de fer front als gastos de reparació de danys de la vivenda habitual i dels elements comuns de l’immoble on esta radique per l’import que no estiguera cobert pels contractes d’assegurança en vigor. No es consideren incloses en esta les quantitats destinades a l’adquisició d’utensilis domèstics de primera necessitat.

En el cas que els contribuents hagen percebut ajudes públiques destinades a fer front als mateixos gastos, l’import rebut haurà de descomptar-se de la base de la deducció. En el cas que les ajudes hagen sigut percebudes per unitats familiars o de convivència constituïdes per diversos contribuents, l’ajuda a descomptar de la base de la deducció s’imputarà per parts iguals.

3. L’import màxim de la deducció serà de 2.000 euros sempre que la suma de la base liquidable general i de la base liquidable de l’estalvi inferior a 40.000 euros en tributació individual, o inferior a 55.000 euros en tributació conjunta.

Quan la suma de la base liquidable general i de la base liquidable de l’estalvi del contribuent estiga compresa entre 40.000 i 45.000 euros en tributació individual, o entre 55.000 i 60.000 euros en tributació conjunta, els imports i límits de deducció seran els següents:

a) En tributació individual, el resultat de multiplicar l’import màxim de la deducció per un percentatge obtingut de l’aplicació de la fórmula següent : 100 × (1 – el coeficient resultant de dividir per 5.000 la diferència entre la suma de la base liquidable general i de l’estalvi del contribuent i 40.000).

b) En tributació conjunta, el resultat de multiplicar l’import màxim de la deducció per un percentatge obtingut de l’aplicació de la fórmula següent: 100 × (1 – el coeficient resultant de dividir per 5.000 la diferència entre la suma de la base liquidable general i de l’estalvi del contribuent i 55.000).

Quan dos contribuents declarants tinguen dret a l'aplicació d'esta deducció, el seu import es prorratejarà entre ells per parts iguals.

4. No donaran dret a practicar esta deducció els gastos i les inversions destinats a la reparació i conservació d’immobles o de parts d’immobles dedicats a la realització d’activitats econòmiques, ni les quantitats satisfetes mitjançant lliuraments de diners de curs legal.

5. En el cas que el contribuent manque de quota íntegra autonòmica suficient per a aplicar la totalitat o part de la present deducció en el període en què es genere este dret, l'import no deduït podrà traslladar-se als quatre períodes impositius següents fins a esgotar, si és el cas, el seu import total.

*Article 5. Deducció en l’IRPF per aportacions als fons propis d’entitats que realitzen activitats econòmiques*

1. Per als períodes impositius acabats en els anys 2024 i 2025, els contribuents podran deduir-se en la quota íntegra autonòmica, amb el límit de 9.900 euros, el 45% de les quantitats invertides durant l’exercici en la subscripció i el desemborsament d’accions o participacions socials a conseqüència d’acords de constitució o d’ampliació de capital de societats anònimes, de responsabilitat limitada i societats laborals, o d’aportacions voluntàries o obligatòries efectuades pels socis a les societats cooperatives, sempre que es complisquen els requisits següents:

a) L’entitat en què s’ha materialitzat la inversió ha de complir els requisits següents:

1r. Haurà de tindre el domicili social i fiscal dins de l’àmbit territorial del present decret llei i mantindre’l durant els tres anys següents a la constitució o ampliació.

2n. Haurà d’exercir una activitat econòmica durant els tres anys següents a la constitució o l'ampliació. A este efecte, no es consideraran compreses les entitats que tinguen com a activitat principal la gestió d’un patrimoni mobiliari o immobiliari, d’acord amb el que es disposa en l’article 4.8.dos.a) de la Llei 19/1991, de 6 de juny, de l’Impost sobre el Patrimoni, en cap dels períodes impositius de l’entitat conclosos amb anterioritat a la transmissió de la participació.

3r. Haurà de comptar, com a mínim, amb una persona ocupada amb contracte laboral i a jornada completa, o diverses persones sempre que la suma de les seues jornades laborals siga, almenys, equivalent a una completa, donades d’alta en el règim general de la Seguretat Social, durant els tres anys següents a la constitució o ampliació, excepte si es tracta de societats laborals o societats cooperatives de treball associat.

b) Les operacions en què siga aplicable la deducció han de formalitzar-se en una escriptura pública, en la qual ha d’especificar-se la identitat dels inversors i l’import de la inversió corresponent. No obstant això, en el cas de les societats cooperatives i excepte en els supòsits de constitució, no serà necessària la formalització en una escriptura pública. La subscripció i el desemborsament de les aportacions obligatòries o voluntàries al capital social realitzades per les persones sòcies s’hauran de justificar mitjançant una certificació firmada per qui exercisca la secretaria de la cooperativa, amb el vistiplau de la seua presidència i amb les firmes legitimades notarialment. Quan la mateixa persona sòcia haja efectuat diverses subscripcions o desemborsaments durant l’exercici, serà suficient que s’expedisca una única certificació, en la qual consten totes les dates de subscripció i desemborsament.

c) Les participacions adquirides hauran de mantindre’s en el patrimoni del contribuent durant el període mínim dels tres anys següents a la constitució o ampliació.

2. En el cas que el contribuent no dispose de suficient quota íntegra autonòmica per a aplicar la totalitat o part de la present deducció en el període en què es genere este dret, l’import no deduït podrà traslladar-se als tres períodes impositius següents fins a esgotar, si és el cas, el seu import total.

Secció quarta

Incentius en l’Impost sobre Successions i Donacions

*Article 6. Bonificació en les adquisicions lucratives per causa de mort*

1. Gaudiran d’una bonificació del 50%, sobre la part de la quota tributària de l’Impost sobre Successions i Donacions que proporcionalment corresponga als béns i drets declarats pel subjecte passiu, les adquisicions per causa de mort efectuades per parents de la persona causant pertanyents al grup III de parentiu regulat en l’article 20.2.a) de la Llei 29/1987, de 18 de desembre, de l’Impost sobre Successions i Donacions, quan la persona causant haja mort a conseqüència directa del temporal de pluja i vent iniciat el 29 d’octubre de 2024 a la Comunitat Valenciana.

2. Als efectes del que es disposa en l’apartat 1, es consideraran com a béns i drets declarats pel subjecte passiu els que es troben inclosos de manera completa en una autoliquidació presentada dins del termini voluntari o fora d’este sense que s’haja efectuat un requeriment previ de l’Administració tributària en els termes a què es referix l’apartat 1 de l’article 27 de la Llei 58/2003, de 17 de desembre, general tributària.

Per a determinar la proporció de la quota tributària que correspon als béns declarats pel subjecte passiu es tindrà en compte la relació entre la base liquidable que correspondria als béns i drets declarats pel subjecte passiu i la base liquidable que corresponga a la totalitat dels adquirits.

*Article 7. Reducció per adquisicions lucratives entre vius efectuades per a pal·liar danys materials en béns no destinats a activitats econòmiques*

1. Amb el caràcter de reducció pròpia de la Comunitat Valenciana, resultarà aplicable una reducció del 100% de la base imposable de l’impost a les adquisicions lucratives entre vius realitzades des del 29 d’octubre de 2024 fins al 31 de desembre de 2025, ambdós inclusivament, en favor de persones que destinen els béns i drets rebuts a reparar o reposar aquells dels quals siguen titulars i que hagen resultat danyats de manera directa i determinant pel temporal.

La reducció de l’apartat anterior també resultarà aplicable a les adquisicions lucratives realitzades des del 29 d’octubre de 2024 fins al 31 de desembre de 2026 quan tinguen com a objecte l’adquisició d’una altra vivenda habitual del donatari en el cas que l’anterior no puga ser utilitzada perquè ha sigut destruïda totalment o parcialment, perquè l’immoble en què radica ha sigut declarat en ruïnes o perquè requerix ser demolida.

2. Seran requisits de la reducció, els següents:

– La base màxima de la reducció per a un mateix contribuent, siga a través d’una o diverses donacions, o d’un o diversos donants, no podrà excedir els 150.000 euros.

– Els béns o els drets rebuts hauran de destinar-se a les finalitats previstes en l’apartat 1 d’este article en el termini màxim de 12 mesos des de l’adquisició.

– L’adquisició haurà d’efectuar-se en un document públic, o formalitzar-se d’esta manera dins del termini de declaració de l’impost, en aquells supòsits en què el valor d’allò que s’ha donat, en el mateix o en diferents lliuraments entre el mateix donant i donatari, excedisca els 4.000 euros. Així mateix, en este document haurà de justificar-se la procedència dels béns que el donant transmet i els mitjans efectius en virtut dels quals es produïsca el lliurament d’allò que s’ha donat.

– En el document en què es formalitze la donació es farà constar de manera expressa que esta donació es destina per part del donatari, exclusivament, per a les finalitats previstes en l’apartat 1 d’este article.

*–* El lliurament dels imports dineraris haurà de realitzar-se mitjançant una transferència bancària, un xec nominatiu o un ingrés en els comptes en entitats de crèdit.

*Article 8. Reducció per adquisicions lucratives entre vius efectuades per a l’adquisició de béns destinats a l’exercici de l’activitat d’una empresa individual o d’un negoci professional*

1. Amb el caràcter de reducció pròpia de la Comunitat Valenciana, resultarà aplicable una reducció del 100% de la base imposable de l’impost a les adquisicions lucratives entre vius realitzades des del 29 d’octubre de 2024 fins al 31 de desembre de 2025, els dos inclusivament, per a l’adquisició de béns destinats a l’exercici de l’activitat d’una empresa individual o negoci professional amb la finalitat de pal·liar els danys materials causats de manera directa i determinant pel temporal.

2. Seran requisits de la reducció, els següents:

– La base màxima de la reducció per a un mateix contribuent, siga a través d’una o diverses donacions, o d’un o diversos donants, no podrà excedir els 250.000 euros.

– Els béns o els drets rebuts hauran de destinar-se a les finalitats previstes en l’apartat 1 d’este article en el termini màxim de 12 mesos.

– L’adquisició haurà d’efectuar-se en un document públic, o formalitzar-se d’esta manera dins del termini de declaració de l’impost, en aquells supòsits en què el valor d’allò que s’ha donat, en el mateix o en diferents lliuraments entre el mateix donant i donatari, excedisca els 4.000 euros. Així mateix, en este document haurà de justificar-se la procedència dels béns que el donant transmet i els mitjans efectius en virtut dels quals es produïsca el lliurament d’allò que s’ha donat.

– En el document que formalitze la donació es farà constar de manera expressa que el que es dona es destina, exclusivament, per a les finalitats previstes en l’apartat 1 d’este article.

– El lliurament dels imports dineraris haurà de realitzar-se mitjançant una transferència bancària, un xec nominatiu o un ingrés en els comptes en entitats de crèdit.

Secció quinta

Incentius en l’Impost sobre Transmissions Patrimonials i Actes Jurídics Documentats

*Article 9. Bonificació de l’Impost sobre Transmissions Patrimonials i Actes Jurídics Documentats exigible per actes dirigits a la reposició de béns immobles*

1. Durant el període comprés entre el 29 d’octubre de 2024 i el 31 de desembre de 2026, els dos inclusivament, serà aplicable una bonificació del 100% de la quota tributària de la modalitat gradual d’actes jurídics documentats i de la de transmissions patrimonials oneroses de l’Impost sobre Transmissions Patrimonials i Actes Jurídics Documentats exigible pels actes o contractes relacionats amb l’adquisició de béns immobles, o drets reals d’ús i gaudi sobre estos, destinats a reemplaçar altres situats en l’àmbit territorial d’esta disposició que, a conseqüència directa i determinant del temporal, no pogueren ser utilitzats perquè s’han derruït totalment o parcialment, s’han declarat en ruïnes o bé perquè requerisquen la seua demolició.

2. En el document públic que s’atorgue s’identificarà l’immoble afectat pel sinistre, sense que el subjecte passiu puga aplicar el benefici per a més d’una adquisició amb base en un mateix immoble sinistrat. No obstant això, a este efecte, en el supòsit d’adquisició d’immobles destinats a vivenda, o de drets reals d’ús i gaudi sobre estos, s’inclouran dins del concepte de vivenda fins a dos places de garatge i un traster, que es troben en el mateix edifici o complex immobiliari de la vivenda i s’adquirisquen en el mateix acte, encara que siga en document distint, que s’entregaran tots en el mateix moment.

3. En el cas que el bé o dret damnificat pertanga a més d’una persona, la base de la bonificació serà igual al resultat d’aplicar sobre la quota tributària el percentatge de titularitat en el bé o dret substituït.

*Article 10. Bonificació a determinats documents notarials*

Durant el període comprés entre el 29 d’octubre de 2024 i el 31 de desembre de 2026, els dos inclusivament, serà aplicable una bonificació del 100% de la quota gradual de la modalitat d’actes jurídics documentats de l’Impost sobre Transmissions Patrimonials i Actes Jurídics Documentats exigible a les primeres còpies dels documents notarials atorgats per a formalitzar operacions de declaració d’obra nova i/o divisió horitzontal que es referisquen a immobles situats en l’àmbit territorial del present decret llei derruïts o demolits a conseqüència del temporal.

*Article 11. Bonificació en la quota de l’Impost sobre Transmissions Patrimonials i Actes Jurídics Documentats aplicable a les adquisicions de vehicles automòbils*

Serà aplicable una bonificació del 100% de la quota de la modalitat de transmissions patrimonials oneroses de l’Impost sobre Transmissions Patrimonials i Actes Jurídics Documentats exigible a les adquisicions de vehicles automòbils destinats a reemplaçar altres que, a conseqüència directa i determinant dels danys produïts per les inundacions produïdes en l’àmbit territorial d’este decret llei, s’hagueren donat de baixa definitiva en el Registre general de vehicles, sempre que esta adquisició es duga a terme des del 29 d'octubre de 2024 fins al 31 de desembre de 2025, tots dos inclusivament.

Secció sexta

Incentius en els tributs sobre el joc

*Article 12. Mesures relacionades amb les quotes fixes aplicables a les màquines recreatives*

1. Quan, a conseqüència directa i determinant dels danys provocats pel temporal a què fa referència la present disposició, es pretenga suspendre o donar de baixa definitiva l'autorització de l'explotació de màquines recreatives i d'atzar incloses dins del Reglament de màquines recreatives i d'atzar, aprovat pel Decret 115/2006, de 28 de juliol, del Consell, instal·lades en establiments situats en l'àmbit territorial del present decret llei, haurà de presentar-se comunicació en el termini d'un mes des de l'entrada en vigor d'esta disposició, en model normalitzat davant la direcció territorial d'Hisenda, Economia i Administració Pública competent.

2. En la comunicació esmentada en el paràgraf anterior cal que s’indique:

a) Si la guia de circulació, l’autorització d’explotació i l’autorització d’instal·lació de la màquina s’han destruït, i en este cas haurà de fer-se constar com a declaració responsable en l'apartat corresponent de la comunicació. Si la documentació no s’ha destruït, s’haurà de presentar davant de la direcció territorial en el termini de dos mesos des de l’entrada en vigor de la present norma.

b) La direcció on queda depositada cada màquina mentres romanga suspesa la seua autorització d’explotació.

3. La suspensió d’explotació s’entendrà produïda amb efectes del 29 d’octubre de 2024, i podrà estendre’s, com a màxim, fins a l’1 d’abril de 2025. Arribada eixa data sense que s’haja sol·licitat l’alçament, este es realitzarà d’ofici.

4. Amb efectes des del 29 d’octubre de 2024 s’entendran formulades les sol·licituds de baixa de l’autorització d’explotació que hagen sigut originades pels motius indicats en l’apartat 1.

5. Els tràmits previstos en els apartats anteriors, així com l’expedició de duplicats de documentació de màquines i locals de joc que s’hagen destruït pel temporal, i la substitució mitjançant bescanvi fiscal de les màquines que s’hagen suspés de conformitat amb el que preveu la present norma, no generaran cap taxa de les que establix l’article 23.1-4 de la Llei 20/2017, de 28 de desembre, de la Generalitat, de taxes.

6. Es bonificarà en el 100% la quota íntegra del tribut sobre els jocs de sort, envit o atzar, en la modalitat d’explotació de les màquines recreatives i d’atzar, en la part que corresponga proporcionalment als dies del període impositiu en què l’autorització de l’explotació de les màquines s’haja suspés o cessat de manera definitiva.

*Article 13. Mesures relacionades amb els tributs aplicables a la modalitat de bingo tradicional*

1. Les persones o entitats titulars de les sales de bingo situades en el terme dels municipis als quals es referix l'àmbit territorial de l'article 3 del present decret llei, que hagen patit una deterioració de les seues existències de cartons de bingo a conseqüència del temporal que els feren inservibles, podran optar bé per sol·licitar la devolució de l’import del tribut relatiu als jocs de sort, envit o atzar i de les taxes administratives satisfetes en ocasió de la seua adquisició, bé sol·licitar el bescanvi dels cartons deteriorats per altres cartons idèntics en nombre i valor facial.

2. La sol·licitud es formularà abans del 31 de desembre de 2024 i detallarà el nombre, l’import i la sèrie dels cartons als quals es referisca la sol·licitud, que haurà d’integrar sèries completes. Els cartons deteriorats i les guies d’adquisició hauran de ser objecte de lliurament a l’Administració.

3. La prestació dels servicis administratius que origine la sol·licitud regulada en este article no generarà cap taxa de les previstes en el títol XXIII de la Llei 20/2017, de 28 de desembre, de taxes.

Secció sèptima

Incentius en el cànon de sanejament

*Article 14. Exempció del cànon de sanejament*

Estaran exempts de les quotes del cànon de sanejament generades que hagen d’incloure’s, amb independència de la periodicitat de facturació, en les factures que emeten les entitats subministradores referides als períodes de facturació que incloguen consums d’aigua realitzats entre el 29 d’octubre de 2024 i el 31 de març de 2025, els dos inclusivament, per a tots els usos de l’aigua que es produïsquen en l’àmbit territorial dels municipis, o part d’estos, als quals es referix l'article 3 de la present disposició.

*Article 15. Suspensió dels procediments de recaptació de les quotes del Cànon de Sanejament*

L'inici i la prossecució de les actuacions del procediment recaptatori de quotes del cànon de sanejament, respecte de les persones físiques i jurídiques amb domicili de residència o d'activitat en els municipis de l'àmbit territorial de l'article 3 de la present disposició, queden en suspens des de la data d'entrada en vigor d'este decret llei fins al dia 28 de febrer de 2025, data a partir de la qual podran iniciar-se o prosseguir-se estes actuacions.

DISPOSICIONS FINALS

*Primera. Habilitació per al desplegament reglamentari*

Es faculta el Consell per a adoptar les disposicions necessàries per al desplegament i aplicació d’este decret llei.

*Segona. Entrada en vigor*

Este decret llei entrarà en vigor l’endemà de publicar-se en el *Diari Oficial de la Generalitat Valenciana*.

  

València, 12 de novembre de 2024

Carlos Mazón Guixot

President de la Generalitat

Ruth María Merino Peña

Consellera d'Hisenda, Economia i Administració Pública


Còpia Permalink ELI